Správa zo zahraničnej pracovnej cesty
1.  Účastník ZPC:
Ing. Diana Demková, odbor štátnej a európskej politiky vo vede a technike, Sekcia vedy a techniky, MŠVVaŠ SR

2.  Zahraničná pracovná cesta:
štát: Belgicko
mesto: Brusel
konaná v dňoch: 29.– 31.1.2012
názov prijímajúcej organizácie: Európska komisia (EK)
účel cesty: 
30.1.2012 - účasť na ERA konferencii „Podpora efektívnosti, excelentnosti a rastu“
31.1.2012 – účasť na workshope „Daňové stimuly pre výskum a vývoj“
spôsob financovania: cestovné náklady hradila EK, pobytové náklady MŠVVaŠ SR

3.  Rámcový program pobytu:
Nedeľa 29. januára 2012
19:30		prílet do Bruselu
Pondelok 30. januára 2012
účasť na ERA konferencii „Podpora efektívnosti, excelentnosti a rastu“
Utorok  31. januára 2012
 účasť na workshope „Daňové stimuly pre výskum a vývoj“, večer odlet z Bruselu na Schwechat, príchod do Bratislavy

4.  Stručný priebeh rokovaní, resp.  študijného pobytu:

Pondelok 30. januára 2012
ERA konferencia „Podpora efektívnosti, excelentnosti a rastu“
Konferencia bola dôležitým medzníkom v prebiehajúcej verejnej diskusii ku kompletizácii ERA rámca. Zodpovedala otázky vzniknuté v rámci verejnej konzultácie. Poskytla platformu pre zúčastnené strany, aby prezentovali svoje stanoviská a diskutovali o hlavných nedostatkoch ERA rámca.
Konferenciu zahájil prejav komisárky EK pre výskum a inovácie p. Geoghegan-Quinn. 
Z prejavu komisárky pre výskum, inovácie a vedu Máire Geoghegan-Quinn: 
„Európa čelí dlhovej kríze. Ale predovšetkým, ide o krízu rastu. Boj o rast začal, všetko záleží na ňom. Žiaden sektor neostane bez zmeny. A určite nie výskum, ktorý je kľúčovým pre vedomostnú spoločnosť.
Európa má množstvo dobrých myšlienok. My ich iba potrebujeme lepšie transformovať do produktov a procesov. Transfer poznatkov je slabosťou, budeme na tom pracovať. Ale to neznamená, že môžeme byť spokojní so silou vedeckej základne...
Európa volá po raste, ERA už nemôže ďalej čakať. Nemôžeme pokračovať s výskumom v situácii, keď financovanie výskumu nie je vždy na základe súťaže; kde pozície nie sú vždy prideľované podľa zásluh; kde vedci nemôžu vykonávať výskum a získavať granty cezhranične; kde veľká časť Európy nie je „v hre“; kde je škandalózne plytvanie talentom žien a kde naši najlepší a najschopnejší výskumníci odchádzajú a nikdy sa nevrátia...
Potrebujeme fungujúci ERA, aby sa zabránilo zbytočnej duplicite výskumu a investícií do infraštruktúry na národnej úrovni. Ale hlavne potrebujeme ERA, aby sme generovali viac konkurencie. Celoeurópska súťaž je oveľa efektívnejšia ako súťaže organizované  na národnej úrovni. To je jediná možnosť ako zdôvodniť investovanie do výskumu na pozadí úsporných opatrení. Hovorievam : „Žiadne investície bez reformy.“...
Chcem úplne nové ERA partnerstvo, so silnejšou úlohou kľúčových stakeholderov a s omnoho prísnejším monitorovaním pokroku členských štátov.“.
Konferencia pokračovala dvoma plenárnymi zasadnutiami:
9:45 – 11:00 ERA Partnerstvo – doterajší progres a ďalšie kroky
V rámci diskusie sa účastníci vyjadrovali k doterajšiemu priebehu tvorby nového ERA rámca a komentovali príspevok ERA rámca k zvyšovaniu a zefektívneniu výskumu a vývoja v Európe. 
11:15 – 12:15 Dôležitosť ERA pre inovácie a rast
Zasadnutie bolo zamerané na hodnotenie socio-ekonomických dôsledkov očakávaných z plne fungujúceho ERA a úlohu ERA pri podpore rastu ekonomiky a inovácií.
Za plenárnymi zasadnutiami nasledovalo 6 tematických blokov (paralelných sekcií) o
hlavných otázkach ERA a prekážkach identifikovaných v dokumente „Inovačná únia“. 
12:15 – 13:15 
Sekcia 1 – Cezhraničná spolupráca výskumníkov
Diskutujúci identifikovali potrebu cezhraničnej spolupráce národných programov a potrebu koordinácie európskych politík a programov z pohľadu rastúcej kvality, mobilizovania ľudských a finančných zdrojov tak, aby členské krajiny čelili spoločenským výzvam. V rámci diskusie sa účastníci zhodli na potrebe redukovať fragmentáciu.
Sekcia  2 – Výskumné infraštruktúry
Účastníci sa vyjadrili, že je potrebné podporovať výskumné infraštruktúry s cieľom zameriavať sa na európske (nie národné) infraštruktúry za účelom zvyšovať kvalitu výskumu vo všetkých oblastiach vedy a techniky a vo všetkých inovačných platformách od základného po aplikovaný výskum. Tým sa zlepší konkurenčná schopnosť európskeho výskumu voči svetu a jej schopnosť čeliť globálnym výzvam.
14:30 – 15:45 
Sekcia 3 – Výskumníci – Prečo ERA?
Úlohou diskusie bolo identifikovať prekážky v rámci ERA. Účastníci identifikovali nasledovné prekážky: mobilita výskumníkov vo vzťahu k pracovným podmienkam, atraktivita výskumných profesií, uľahčenie prístupu pre výskumníkov z tretích krajín k výskumným grantom.
Sekcia 4 –Transfer poznatkov
Diskutujúci sa zhodli, že jedným z hlavných problémov je prenos poznatkov v rámci ERA. Túto úlohu bude potrebné vyriešiť pri identifikovaní kľúčových tém ERA.
16:00 – 17:00
Sekcia 5 – Medzinárodná dimenzia ERA 
Boli identifikované prioritné otázky pre zlepšenie medzinárodnej spolupráce vo výskume a vývoji – zdieľanie informácií medzi členskými štátmi EÚ a tretími krajinami a so samotnou EÚ; dôležitá je koordinácia politík a programov na medzinárodnej úrovni; je nevyhnutná spoločná stratégia a priority v oblasti medzinárodnej spolupráce, ako aj koherentný a koordinovaný európsky prístup.
Sekcia 6 – Cirkulácia poznatkov – otvorený prístup
V oblasti prenosu poznatkov je dôležité zlepšiť prístup k poznatkom a rozširovanie výsledkov financovaných z verejných zdrojov prostredníctvom otvoreného prístupu.
17:00 – 18:00 Závery (moderátor: Robert Jan Smith)

K ERA rámcu:
Európska komisia má záujem, v spolupráci so zúčastnenými stranami, navrhnúť ambiciózny ERA rámec. Na zasadnutí Rady EÚ dňa 4.2.2011 najvyšší predstavitelia členských štátov EÚ schválili návrh EK na vytvorenie „Inovačnej únie“ a vyzvali na dokončenie Európskeho výskumného priestoru najneskôr do roku 2014. Cieľom ERA je vytvoriť skutočný jednotný trh pre výskum a inovácie. ERA rámec sa zameria na nefinančné opatrenia (finančným pilierom Inovačnej únie je Horizon2020).
Prvé návrhy na vytvorenie ERA boli prezentované v dokumente EK „Smerom k Európskemu výskumnému priestoru“ v januári 2000 a spustené v Lisabone v marci 2000. Nový impulz pre vytvorenie ERA  bol v roku 2007 v Zelenej knihe o ERA. 

Závery konferencie:

Na konferencii boli prezentované výsledky verejnej diskusie, ktorá bola ukončená 30.1.2012:
•	najnaliehavejšia priorita je podpora mobility,
•	veľké problémy zadefinovali respondenti v oblasti výskumných infraštruktúr, prenosu poznatkov a cezhraničnej spolupráce,
•	veľké množstvo respondentov uviedlo, že vyššie zapojenie žien do výskumu prispeje k európskemu socio-ekonomickému rastu,
•	v odborných stanoviskách sa uvádzal tiež otvorený prístup k publikáciám a dátam.

Jedným z hlavných záverov je potreba prilákať a udržať popredných výskumníkov v Európe a poskytnúť výskumníkom lepšie podmienky.
Atraktivita Európy ako miesta pre výskumníkov a súkromné investovanie do výskumu by mala byť zvyšovaná znižovaním fragmentácie európskych trhov a zlepšením zamestnanosti a kariérnych vyhliadok pre výskumníkov. Nedostatok otvorených a transparentných výberových konaní je považovaný za jednu z hlavných prekážok medzinárodnej mobility výskumníkov. Je tiež potrebné koordinovať výskum na nadnárodnej úrovni s cieľom zlepšiť kvalitu výskumu, znížiť náklady a riešiť globálne problémy.

V najbližšom období EK rozhodne, ktoré témy budú identifikované ako priority pri finalizovaní ERA rámca, ktorý má byť predložený v júni 2012 (cieľom je dokončiť ERA rámce do roku 2014).

Kľúčové témy, ktoré rezultujú z verejnej diskusie sú:

•	zatraktívnenie Európy pre špičkových výskumníkov,
•	podpora súkromného investovania do výskumu a vývoja,
•	podpora nadnárodne koordinovaného výskumu,
•	zameranie na excelentnosť výskumu,
•	podpora mobilít a
•	riešenie globálnych problémov.

Utorok  31. januára 2012
Workshop „Daňové stimuly pre výskum a vývoj“

Workshop umožnil stretnutie členských štátov EÚ a diskusiu k problematike podpory výskumu a inovácií prostredníctvom daňových nástrojov a vzťahujúcich sa finančných schém.

Program workshopu:
9:30 		Registrácia
10:00 – 10:15	Otvorenie
10:15 – 11:15	Časť 1 - Zameranie na inovácie – problémy politík a finančné schémy
11:15 - 11:45  	Prestávka
11:45 – 13:15	Časť 2 - Podpora inovácií
13:15 – 14.30	 Prestávka
14:30 – 15:30	Časť 3 – Ekonomické záležitosti majúce vzťah k podporným schémam v oblasti výskumu
15:30 – 16:00	Prestávka
16:00 – 17:00 Aktuálna situácia v oblasti korporátneho zdaňovania a návrh CCCTB
17:00 – 17:30 Závery

Závery workshopu:
V prvej časti p. Grant Peggie prezentoval Inovačnú politiku z pohľadu UK ( prezentácia je k dispozícii na http://www.bis.gov.uk/innovatingforgrowth)

V následnej diskusii bola zástupcami členským štátov stručne prezentovaná situácia ohľadom daňových stimulov v jednotlivých krajinách.

Množstvo účastníkov sa vyjadrilo, že daňové stimuly sa v ostatných rokoch stali dôležitým prvkom politiky, ktorého dôležitá hodnota sa vzťahuje predovšetkým ku grantom a štátnej pomoci. Je potrebná väčšia koordinácia v tejto oblasti na európskej úrovni. 

V súlade s potrebou prehodnotiť komplexný policy mix jednotlivých krajín (a nielen daňové stimuly) bolo navrhnuté zamerať podporu smerom od výskumu k inováciám a tiež hlbšie zanalyzovať komplementárne formy podpory podnikov (venture capital a pod.). V rámci diskusie sa účastníci dotkli aj problematiky daňových stimulov v službách a v kreatívnom priemysle. Dôležitá je aj medzinárodná a mimoeurópska dimenzia daňových stimulov- európske krajiny nemôžu vytvárať politické opatrenia na podporu výskumu a  vývoja v izolácií od ostatných krajín.

Identifikovanie a šírenie praktických skúseností by mohlo zlepšiť účinnosť daňových stimulov v EÚ. Konzistentný prístup by mal byť zachovaný v rámci celej EÚ, predovšetkým v oblastiach:
•	cezhraničný outsourcing výskumu
•	expanzia mladých podnikov v oblasti výskumu a vývoja, ktorá často zahŕňa cezhraničnú expanziu
•	synchronizácia národnej podpory s veľkými európskymi výskumnými projektami.
Základné princípy daňovej podpory na európskej úrovni sú zadefinované z dokumente EK „Smerom k efektívnejšiemu využívaniu daňových stimulov v oblasti výskumu a vývoja“.

5.  Odporúčané závery:
1.	Vykonávať aktivity v oblasti vedy a techniky na národnej úrovni v súlade s cieľmi zadefinovanými v pripravovanom ERA rámci
2.	Vypracovať stanovisko na rokovanie Výboru EK pre vednú a technickú politiku k predbežnému ERA rámcu

6. Prehľad prinesenej dokumentácie a miesto jej uloženia
Dokumentácia z rokovania (vrátane všetkých prerokovaných materiálov a prezentácií z rokovania) je uložená na Sekcii vedy a techniky MŠVVŠ SR, kde je na požiadanie k dispozícii. 

7.   Osobitne vyhodnotený očakávaný prínos ZPC
Konferencia bola vyvrcholením prebiehajúcej verejnej diskusie ku kompletizácii ERA rámca, ktorá bola ukončená 30.1.2012. Na konferencii boli prezentované výsledky verejnej diskusie a následne zodpovedané otázky vzniknuté v rámci verejnej konzultácie. Boli identifikované hlavné prekážky smerom k vytvoreniu ERA rámca a problémy, ktorým čelia členské štáty EK v rámci európskeho výskumného priestoru. Na základe záverov konferencie v najbližšom období EK rozhodne, ktoré témy budú identifikované ako priority pri finalizovaní ERA rámca, ktorý má byť predložený v júni 2012.
Workshop „Daňové stimuly pre výskum a vývoj“ umožnil stretnutie členských štátov EÚ a diskusiu k problematike podpory výskumu a inovácií prostredníctvom daňových nástrojov a vzťahujúcich sa finančných schém. Výsledkom diskusie je záver, že daňové stimuly sa v ostatných rokoch stali dôležitým prvkom politiky, ktorého dôležitá hodnota sa vzťahuje predovšetkým ku grantom a štátnej pomoci. Je potrebná väčšia koordinácia v tejto oblasti na európskej úrovni. Medzinárodná a mimoeurópska dimenzia daňových stimulov je dôležitá - európske krajiny nemôžu vytvárať politické opatrenia na podporu výskumu a  vývoja v izolácií od ostatných krajín.

8.    Spôsob zverejnenia výsledkov ZPC, prenos získaných informácií
Správa zo ZPC je archivovaná na Sekcii vedy a techniky MŠVVŠ SR, ako aj na Sekcii medzinárodnej spolupráce MŠVVŠ SR a bola zverejnená na webovom sídle MŠVVŠ SR.

Súhlasím so zverejnením správy na internete

Správu vypracoval: Ing. Diana Demková
Dátum: 6.2.2012

Správu schválil:  RNDr. Marta Cimbáková, GR SVT